Kuiers van kinders
Na ses weke se skool moet ek u as ouers weereens inlig/attent maak op die gevare rondom partytjies/kuiers en dit wat daarop volg.
Ek moes die afgelope 6 weke die volgende hanteer (ek wou nie, maar as dit oor my tafel kom, kan ek nie wegkyk nie) :
Alkohol gebruik en misbruik, rondvallende dronk kinders
Rook, vape en daggagebruik
Aanrandings by partytjies
Leuens wat leerders aan hul ouers vertel
Onregmatige toegang tot kuiers
Uber gebruik wat riskant is, bv. maatjies ry saam sonder dat hul ouers weet.
Die uitdagings van hierdie tyd waarin ons leef is ekstreem anders as dié waaraan u dalk blootgestel was as kind. Omrede kommunikasie "onmiddellik" geskied (selfone) word reaksie-tyd basies tot nul verander. Kinders se "oordink-tyd" en "wik-en-weeg-tyd" is weg.
Hierdie het 'n wesenlike gevolg ten opisgte van :
Die hantering van versoekings
Saam-jok om 'n storie meer geloofwaardig te maak
Verspreiding van onwelvoeglike inligting
Bestel van alkohol "on-line"
Emosionele uitbarstings en so meer om hul sin te kry
Toesmeer van moeilikheid
Beperk u kind tot 'n sekere aantal kuiers per termyn.
Maak seker daar is 'n direkte uitnodiging van die ouers van die kuier/partytjie aan u. Geen sommer-net-instorm-en-bywoon-nie.
Vermy kuiers waar daar 'n massa kinders is. Die beheer is altyd uitdagend.
Maak seker dat u self u kind aflaai en weer gaan oplaai. Kyk gerus dan hoe lyk die plek en wat is die "toestand" van die partytjie-gangers.
Moenie vir u kind drank saamgee na die kuier toe nie (nie eers 2 biere nie).
Bly in beheer van u kind. Moenie toegee aan manipulasie, stil stuipe, aggressie, "smart"-stories of vergelykings wat u kind tref ten opsigte van ander ouers wat kwansuis hul kinders toelaat om dinge te doen nie.
Sê NEE as u moet!
Sien hierdie skrywe nie as 'n sede-les nie, maar as 'n ernstige skrywe deur 'n besorgde hoof wat daagliks sake moet hanteer wat lewens en huisgesinne erg traumatiseer en soms kinders op 'n pad van alkohol en/of substansie-misbruik plaas.
U het NOU nog tyd om u kind te beskerm.
Beurtkrag en beplanning
Ons doen 'n beroep op ouers om saam met hulle kinders na die beurtkragskedule te kyk en huiswerkbeplanning te doen. Toetse gaan gewoonweg voort.
Baie dankie vir die oorweldigende reaksie op die kaartjiebesprekings vir die modeparade! Met die ekstra vertoning wat gereël is, is daar nog 20 kaartjies beskikbaar vir Donderdagaand, 28 Maart om 18:00 se vertoning, asook 20 kaartjies vir Saterdagoggend om 10:00 se "High Tea". Stuur asb 'n epos aan louise.mouton@worldonline.co.za en raap hierdie laaste paar kaartjies op.
Onderhoude gr. 8's van 2020
Ons het reeds begin met die gr. 8-onderhoude vir inskrywing in 2020. U is welkom om 'n afspraak te reël. Kontak gerus die skool (011 339 2226/7).
Ons inligtingsaande is geskeduleer vir 4, 5 en 6 Maart 2019 om 18:30 in die skoolsaal.
Vind hierby aangeheg die eksamenrooster vir April 2019. Die eksamen duur vanaf 8 tot 12 April.
Kontrole en veiligheid t.o.v. toegangsbeheer by ons skool
Neem kennis dat enige voertuig deur die sekuriteitswag gestop kan word en ook gevra word om die kattebak oop te maak (ons het al leerders daarin gevind). Ons versoek ook dat ouers die plakker vir toelating op die voorruit sal aanbring – wat meeste ouers reeds het. Indien u nog een benodig, kan u dit by Ontvangs kom kry.
Indien leerlinge die skool vroeg verlaat of te enige tyd voor 15:45 van Uber-vervoer gebruik maak, moet die ontvangsdame 'n amptelike briefie aan u kind gee, wat dan 'n skoolstempel daarop plaas. Hierdie briefie word dan by die hekwag ingehandig, sodat u kind die terrein mag verlaat. U moet asseblief persoonlik voor 15:00 met Gerda Moraitis reëlings tref, aangesien hierdie tipe reëlings nie via u kind getref kan word nie. 'n E-pos kan ook gestuur word.
Ongelukkig het ons na 15:45 geen beheer ten opsigte van Uber nie en u dra hier die verantwoordelikheid self.
Koshuisleerders : vergewis uself ten opsigte van die beleid rondom UBER! Hierdie beleid geld 24/7.
Matrikulante met motors
Slegs matrikulante wat alreeds 'n rybewys het, kan hierdie vergunning kry.
Volg asseblief die beleid soos neergelê deur mnr. JP van der Merwe.
Indien reëls oortree word, sal hierdie vergunning onmiddellik eindig.
Oortredings sluit byvoorbeeld in:
Laat kom by die skool (na 07:30 eers inry).
Vroeg die terrein verlaat (voor 14:00).
Passasiers vervoer sonder dat hul ouers direk met Gerda (Ontvangs) gepraat het en toestemming amptelik verkry is, ens.
Wat veroorsaak die skielike verandering in tieners se gedrag? Watter rol speel die skielike toename in verbindings in die voorste gedeelte van die brein, die prefrontale korteks, in tieners se gemoed en gedrag? Gaan luister gerus na die insiggewende potgooi oor jou tiener se breinontwikkeling : http://www.rsg.co.za/Program-Vorige/409/Die-geheime-van-die-brein
Helpies maak 'n verskil
"All you need is love. "Só sing die Beatles". Ons het almal liefde nodig, of jy nou 4, of 84 is. Daarom het die Helpies die mense van Parksorg op 13 Februarie besoek. In die gees van Valentynsdag is gevoude rose en 'n soet bederf uitgedeel. Kyk gerus na hierdie skakel vir die res van die jaar se besoekdatums.
Ons gaan op 20 Februarie by die Animal Anti-Cruelty League kuier. Die doelwit is om diere te help gewoond raak aan menslike aandag en voedsel vir die diere in te samel. Vir elke 5 kg honde-/katkos wat 'n leerling insamel, kry hul 'n verdere 30 minute gemeenskapsdiens (20 kg maksimum per leerling). Busvervoer word voorsien.
Baie geluk aan Alix du Plessis wat gekies is om deel te wees van die Gauteng Junior Muurbalakademie.
Mieke van Deventer is gekies as deel van die 0/19 A-span wat gaan deelneem aan die Suid-Afrikaanse Hoërskool Interprovinsiale Tennistoernooi. Geluk en sterkte Mieke.